Sekolah Menengah Sains Tapah

Sebuah Projek Kerajaan Persekutuan

Persaingan mencapai kecemerlangan dalam dunia pendidikan menuntut lahirnya sebuah lagi Sekolah Berasrama Penuh (SBP) di negeri Perak Darul Ridzuan. Kewujudan sebuah lagi SBP di Daerah Batang Padang ini membawa hasrat untuk meneruskan lonjakan kecemerlangan SBP di negara ini. Sekolah yang diberi nama Sekolah Menengah Sains Tapah bersempena lokasinya di pekan Tapah terletak di Jalan Pahang kira-kira 4 kilometer dari Pekan Tapah dan merupakan laluan utama ke Cameron Highland.
Projek pembinaan Sekolah Menengah Sains Tapah ini bermula pada tanggal 12 Oktober 2006 dan dijadualkan siap pada 11 November 2008. Namun atas masalah yang tidak dapat dielakkan projek ini hanya dapat disiapkan pada 29 Ogos 2009. Projek yang menelan belanja yang bernilai RM38,482,000.00 merangkumi pelbagai kemudahan bagi sekolah berasrama penuh. Sekolah Menengah Sains Tapah meliputi keluasan tanah seluas 30 ekar.

Semasa Pembinaan

Sepanjang tempoh pembinaan projek sekolah ini, Encik Zulkarnain bin Zainal Abidin telah dilantik sebagai ‘caretaker' yang berkuatkuasa Mac 2009 . Ketika beliau tiba di sekolah ini didapati masih banyak lagi kerja-kerja pembinaan yang belum terlaksana. Atas sebab itu, pihak kementerian telah mengarahkan En Zulkarnain bin Zainal Abidin kembali bertugas semula di Sekolah Tunku Abdul Rahman (STAR) Ipoh, Perak Darul Ridzuan untuk meneruskan tanggungjawab sebagai Penolong Kanan Pentadbiran. Pada 16 Jun 2009 beliau sekali lagi telah diarahkan ke sekolah ini dan ketika itu hanya kira-kira 10% lagi kerja-kerja pembinaan belum dapat disiapkan. Keadaan ini memaksa Encik Zulkarnain bin Zainal Abidin berulang alik dari Ipoh ke Tapah kerana sebagai ‘caretaker' , beliau bertanggungjawab menguruskan pelbagai urusan berkaitan pembukaan sesebuah sekolah. Antara kewajipan beliau ialah menguruskan pendaftaran sekolah, penempatan guru serta staf sokongan sekolah, penerimaan bekalan perabot dan peralatan sekolah dan hal berkaitan kewangan dan akaun sekolah. Selain itu, beliau juga bertanggungjawab untuk menguruskan perkhidmatan pembersihan kawasan sekolah.

Pembukaan

Majlis penyerahan projek siap sekolah ini telah diadakan pada 23 Oktober 2009 oleh pihak kontraktor kepada Puan Hajah Norlia binti Mohd Shuhaili selaku Timbalan Pengarah yang mewakili Pengarah Bahagian Sekolah Berasrama Penuh dan Sekolah Kluster mewakili Kementerian Pelajaran Malaysia. Seterusnya beliau menyerahkan sekolah ini kepada Encik Zulkarnain bin Zainal Abidin sebagai peneraju utama Sekolah Menengah Sains Tapah (SESTA).
Apabila Sekolah Menengah Sains Tapah telah diserahkan maka perabot dan peralatan sekolah telah mula diterima mulai bulan Disember 2009. Manakala untuk mengawal keselamatan sekolah, sebuah syarikat kawalan keselamatan telah dilantik menjalankan tugas mulai 1 Februari 2010.
Pengetua pertama yang ditugaskan mengetuai Sekolah Menengah Sains Tapah ialah Encik Hadi bin Mat Dain bermula 1 Februari 2010. Beliau berpengalaman luas dalam dunia pendidikan SBP kerana pernah menabur bakti di Sekolah Menengah Sains Tengku Abdullah (SEMESTA), Raub, Pahang dan Sekolah Berasrama Penuh Integrasi (SBPI) Temerloh, Pahang. Beliau turut dibantu oleh tiga orang guru penolong kanan iaitu Encik Zulkarnain Bin Zainal Abidin sebagai Penolong Kanan Pentadbiran, Encik Asma Azmin Rashid Bin Mohd Nawawi sebagai Penolong Kanan HEM dan Encik Zulkipli Bin Abd. Latip sebagai Penolong Kanan Kokurikulum. Sehingga bulan Mac 2010, sekolah ini telah menerima kehadiran guru seramai 35 orang.
Sekolah ini telah menerima kemasukan pertama murid tingkatan 1 pada pertengahan April 2010. Oleh kerana masalah kekurangan kakitangan dan alatan, pengambilan murid tingkatan 4 hanya dapat dijalankan pada tahun seterusnya.
Walaupun merupakan sebuah sekolah menengah berasrama yang masih baru, sekolah ini telah mencatatkan kejayaan sehingga ke peringkat antarabangsa.

Perubahan Pentadbiran Awal

Pada tahun 2012, telah berlaku perubahan dalam barisan pentadbiran sekolah ini. En. Asma Azmin Rashid, Penolong Kanan HEM telah bertukar ke Sekolah Berasrama Penuh Integrasi Gopeng pada penghujung Julai, lantas menyaksikan En. Safarim memangku jawatan berkenaan sebelum memegangnya secara rasmi tidak lama kemudian. Cik Ainun Marziah Abdul Rahman (kemudiannya Hajah) daripada Sekolah Tuanku Abdul Rahman (STAR) mengisi pula kekosongan jawatan Penolong Kanan Kokurikulum pada bulan Oktober tahun yang sama. Pada 1 November tahun yang sama juga menyaksikan pengetua, En. Hadi telah bertukar ke SMK Sri Bahagia, Temerloh, Pahang. Pertukaran ini hanya diumumkan kepada umum melalui SMS beliau kepada En. Zulkarnain, Penolong Kanan Pentadbiran yang dibacakan ketika Majlis Anugerah Kokurikulum dan HEM pada 31 Oktober. Pada 1 Oktober 2015, Tuan Haji Sulaiman bin Haji Samsudin telah dinaikkan pangkat sebagai Pegawai Pendidikan Daerah di Pejabat Pendidikan Hilir Perak menyaksikan Tuan Haji Mohd Rezazali bin Ahmad Ansar, Penolong Kanan Pentadbiran dari SBPI Gombak menggantikan tempat Tuan Haji Sulaiman sebagai Pengetua SESTA yang baharu berkuatkuasa 1 Disember 2015.

Era Tuan Haji Sulaiman

Tuan Haji Sulaiman bin Haji Samsudin menggalas jawatan pengetua pada tahun 2013, bertukar daripada SMK Ulu Bernam. Pada zaman pentadbirannya (2013 hingga 2015) SESTA terus menunjukkan taringnya sebagai sekolah berasrama penuh yang setanding dengan sekolah-sekolah premier dan sekolah-sekolah berprestasi tinggi. Pasukan Inovasi telah berjaya menggondol pelbagai anugerah dalam setiap pertandingan yang disertai di seluruh Malaysia dan di seantero dunia. Pasukan Adikestari, pasukan tarian sekolah ini terus menunjukkan prestasi memberangsangkan dengan menjuarai pelabagai pertandingan samada di peringkat kebangsaan mahupun di peringkat antarabangsa. Kedua-dua pasukan ini telah menjadi kebanggaan sekolah kerana pencapaian mereka yang memberangsangkan. 
Sekolah ini telah diberi penghormatan oleh Jabatan Pelajaran Perak sebagai tempat pengumuman keputusan SPM negeri tersebut pada Mac 2013. Hal ini kerana sekolah ini telah mencatatkan keputusan yang membanggakan meskipun peperiksaan itu baru pertama kali diadakan. Dalam majlis ini, diumumkan juga SESTA mendapat tempat kedua di Perak, hanya berada dibelakang MCKK dengan 41 orang mendapat semua 'A' dalam peperiksaan dan diantara mereka terdapat 2 orang yang mendapat '9A+' Kejayaan ini turut dirakam oleh pihak media arus perdana yang membuat liputan di SESTA.

Keracunan Makanan

Namun disebalik segala kejayaan itu, terdapat juga detik-detik malang yang dilalui warga sekolah tersebut. Telah berlaku kes keracunan makanan pada 3 Oktober 2013, dipercayai berpunca daripada lauk ayam kurma yang disediakan pihak pengurusan dewan makan sekolah ini untuk makan malam sehari sebelumnya. Sebanyak lebih 200 orang murid dikejarkan ke klinik kerajaan terdekat untuk rawatan serta beberapa orang terpaksa dirujuk ke Hospital Tapah akibat masalah keracunan yang terlalu kritikal. Lebih mendukacitakan, kejadian ini berlaku sewaktu peperiksaan PMR sedang diadakan, memaksa calon yang menghadapi masalah tersebut terpaksa menjawab pula peperiksaan itu di hospital. Kejadian ini menjadi isu utama sesetengah akhbar arus perdana keesokannya kerana kejadian ini berlaku tidak lama selepas kes keracunan makanan di majlis kenduri kahwin di utara tanahair menggemparkan negara.

Sekolah Kluster Kecemerlangan

Pada tahun 2014, SESTA terus mencatat kejayaan demi kejayaan. Sekolah ini juga turut mendapat perhatian media kerana kejayaannya di pertandingan peringkat antarabangsa. Lebih membanggakan lagi, SESTA diberikan taraf Sekolah Kluster Kecemerlangan pada Jun 2014.

Pengiktirafan Sebagai Sekolah Berprestasi Tinggi

Adalah menjadi impian setiap sekolah untuk menjadi Sekolah Berprestasi Tinggi dan SESTA tidak terkecuali daripadanya. Berdasarkan kejayaan awal yang sudah banyak memberansangkan, SESTA sentiasa berusaha untuk mendapatkan status tersebut semenjak pertama kali dicalonkan pada 2013. Namun, mereka gagal dalam dua kali pencalonan (2013 dan 2014), meskipun persediaan terbaik telah diusahakan. 
Namun, kekecewaan mereka sedikit terubat apabila SESTA diberikan status Sekolah Kluster Kecemerlangan pada Jun 2014 yang mana statusnya hanya selangkah dibawah Sekolah Berprestasi Tinggi. Mereka tidak leka dengan status yang ada dan terus menggiatkan usaha mereka.
Pada 18 Mac 2016, akhirnya selepas bertahun-tahun usaha,SESTA, dibawah teraju Tuan Haji Mohd Rezazali Ahmad Ansar berjaya memperoleh status tersebut, bermakna sekolah itu telah berjaya mencapai sasarannya selama ini dan hampir melengkapkan visinya iaitu SESTA Terbilang 2016. SESTA adalah salah satu daripada dua buah sekolah yang dipilih pada waktu itu, satu lagi adalah Sekolah Menengah Sains Lahad Datu. Menariknya, Tuan Haji Rezazali hanya menerima surat pemberitahuan mengenai perkara itu pada 11 pagi hari tersebut, membuatkan beliau terpaksa bergegas ke Putrajaya bagi menghadiri majlis pada petang tersebut.
Untuk meraikannya, sebuah majlis ringkas telah diadakan pada 25 Mac 2016 bagi memasyhurkan sekolah ini sebagai Sekolah Berprestasi Tinggi. Lebih menarik, majlis ini turut mengundang kedua-dua mantan pengetua sebelumnya (Encik Hadi dan Tuan Haji Sulaiman) untuk menyampaikan ucapan mereka, dengan pemasyhuran dilakukan Encik Osman bin Bahari, Pegawai Pelajaran Daerah Batang Padang.
Kedua-dua mereka mengakui bahawa sekolah ini berjaya membuktikan bahawa SESTA sudah cukup layak untuk memegang status berkenaan, tetapi turut memberi peringatan bahawa mempertahankannya lebih susah daripada memperolehinya.

Fasiliti dan Pemandangan

Sekolah ini telah dibina sesuai dengan gaya semasa pada tahun-tahun pembinaannya, canggih dan ringkas strukturnya. Bentuk jalan sekolah ini dikatakan menyerupai struktur raket tenis dan kunci. Hal ini kerana apabila sampai ke pintu pagar, terdapat sebatang jalan yang lurus sehingga menghampiri sebuah bulatan di hadapan Dewan SESTA. Selepas itu terdapat sebatang lagi jalan, berlekuk membentuk bulatan yang mengelilingi blok akademik sekolah ini. Dikiri dan kanannya adalah blok kediaman guru,staf dan juga asrama.

Pembimbing Rakan Sebaya

Pembimbing Rakan Sebaya bertujuan menjadi unit yang rapat dengan pelajar untuk membimbing pelajar ke jalan yang benar lagi berfaedah dan berada di bawah seliaan Unit Bimbingan Dan Kaunseling (UBK). Unit ini diketuai oleh seorang Ketua PRS dibantu oleh penolongnya. Unit ini mempunyai ahlinya yang tersendiri.

Majlis Ketua Tingkatan

Majlis Ketua Tingkatan ditubuhkan pada tahun 2014. Tujuan penubuhan unit ini adalah untuk melibatkan ketua-ketua dan penolong ketua tingkatan dalam kerja-kerja pengurusan sekolah dan menjadikan pengurusan bilik darjah lebih sistematik dan teratur dengan adanya penyeliaan Unit Hal Ehwal Murid terhadap pengurusan bilik-bilik darjah tersebut. Unit ini diketuai oleh seorang Ketua MKT dan pembantunya. Ahlinya terdiri daripada semua ketua tingkatan serta penolong, tetapi akan juga melibatkan ketua batch/ketua ambilan dan ketua aras asrama dalam unit ini tidak lama lagi.

Pencapaian Akademik SESTA

Sekolah Menengah Sains Tapah telah mencatatkan pencapaian akademik yang boleh dibanggakan dalam pelbagai peperiksaan awam.

2012

Walaupun Sekolah Menengah Sains Tapah baru ditubuhkan pada tahun 2010,sekolah ini telah mencipta rekod mereka sendiri dengan 104 pelajar tingkatan 3 2012 SESTA telah mendapat mendapat 8A dan nilai GPS ialah 1.059.SESTA telah tersenarai sekolah yang cemerlang di Malaysia berikutan keputusan ini dan SESTA merupakan antara 25 SBP dan MRSM  yang cemerlang PMR pada tahun 2012 serta berdada di kedudukan ke-4 dalam negeri Perak.

2013

Pada tahun 2013, Sekolah Menengah Sains Tapah telah memperoleh keputusan peperiksaan PMR yang membanggakan.Seramai 91 orang pelajar mendapat keputusan 8A dan nilai GPS ialah 1.0622 .SESTA berada di ranking ke-4 Perak dan kedudukan ke-29 antara SBP dan MRSM. Pencapaian ini telah menjadikan SESTA sebagai salah satu sekolah yang sentiasa konsisten dalam pencapaian akademik  di Malaysia berikutan pencapaian yang cemerlang pada tahun 2012.

Pentaksiran Tingkatan 3 (PT3)

Peperiksaan pusat di bawah sistem Pentaksiran Berasaskan Sekolah ini mula diperkenalkan menggantikan Penilaian Menengah Rendah (PMR) bermula 2014.

2014

Dalam peperiksaan yang diadakan buat julung kalinya tahun tersebut, kebanyakan pihak terkejut kerana sistem pengendalian, pemarkahan dan penganalisaan amat berbeza daripada sistem PMR dahulu, ditambah lagi dengan integrasi soalan berteraskan Kemahiran Berfikir Aras Tinggi melampaui jangkaan para guru dan pelajar. Namun, hasil kepekaan terhadap perkembangan semasa dan usaha gigih mereka, seramai 27 pelajar mendapat semua A dalam peperiksaan tersebut dan gred purata sekolah adalah sebanyak 1.40, disifatkan oleh ramai pihak sebagai keputusan diluar jangkaan kerana banyak sekolah tidak menunjukkan keputusan yang baik sepertimana SESTA.

2015

Berbeza dari tahun sebelumnya yang penuh kejutan, tahun ini menyaksikan persediaan lebih rapi diadakan oleh para guru dan pelajar. Namun begitu, perubahan penggredan markah seragam KPM pada peringkat sekolah yang mengejut sedikit sebanyak memberikan tekanan (85 markah diperlukan untuk gred A berbanding 80 tahun sebelumnya) dan menjejaskan keputusan pelajar pada peperiksaan awal dan juga percubaan (pada tahun tersebut bahagian BPSBPK mula mengadakan percubaan seragam seluruh SBP). Malah integrasi soalan KBAT juga semakin tinggi arasnya, menjejaskan keputusan ramai pelajar dengan ketara terutamanya pada subjek Sains dan Matematik. Namun, hasil usaha lebih gigih guru-guru serta para pelajar, Gred Purata Sekolah dapat dinaikkan kepada 1.35 meskipun bilangan mereka yang mendapat semua A menurun secara ketara menjadi 8 orang, perkara yang dapat dibanggakan pihak sekolah.

2012

Sekolah Menengah Sains Tapah juga telah mencipta sejarah dalam keputusan peperiksaan SPM yang pertama sekolah ini.Seramai 40 orang pelajar mendapat keputusan kesemua subjek 9A dan dua orang pelajar mendapat keputusan kesemua 9A+ (Zulafifi Abdul Rahman dan Nurul Syazmeen Ahmad Mustakim).SESTA berada di ranking ke-2 Perak dan kedudukan ke-26 terbaik di peringkat nasional. Pencapaian ini amat dibanggakan kerana SESTA berjaya mencipta sejarah walaupun dibuka sejak tahun 2010. Pencapaian ini juga telah mendapat perhatian orang ramai.

2013

Masih menyambung legasi generasi terdahulu, SESTA sekali lagi mencatatkan keputusan cemerlang dengan bilangan calon sama mendapat 9A dalam peperiksaan tersebut iaitu seramai 41 calon serta masih lagi berada dalam kedudukan tempat kedua di negeri Perak di belakang Kolej Melayu Kuala Kangsar .Namun, pada tahun ini tidak ada seorang pun yang mendapat keputusan cemerlang tertinggi 9A+ pada tahun tersebut mesikipun terdapat kenaikan pada Gred Purata Sekolah. Namun apa yang boleh dibanggakan, Gred Purata Subjek Bahasa Melayu mencatatkan rekod amat tinggi iaitu 0.24, menjadi salah satu faktor sekolah ini dinobatkan Sekolah Kluster Kecemerlangan.

2014

Pada tahun 2014, Sekolah Menengah Sains Tapah mencipta sejarah apabila dinobatkan tempat pertama keputusan SPM terbaik seluruh negeri Perak dan 15 teratas dalam senarai kedudukan sekolah terbaik kategori Sekolah Berasrama Penuh peringkat Kebangsaan. Seramai 52 orang pelajar telah mendapat keputusan 9A dan dua daripadanya mendapat Cemerlang Tertinggi 9A+ iaitu Muhammad Syafiq Arfan bin Sait dan Azeera binti Azmin Zuhri. Namun apa yang sedikit mengecewakan, Gred Purata Sekolah telah menurun sedikit.

2015

Pada tahun 2015 , seramai 34 orang pelajar berjaya mendapat 9A. Turut dibanggakan juga , ada seorang pelajar yang mendapat 9A+, iaitu Farah Husna binti Mohd Zulkiflee.

2016

Seramai 30 orang mendapat semua A (9A). Seorang mendapat 9A+ iaitu Mohamad Faqhrul Hakimi bin Mohd Firdaus. Paling manis, pelajar tahun ini berjaya mendapat tempat pertama dalam Subjek Sejarah antara Sekolah Berasrama Penuh KPM.

2017

Seramai 10 orang mendapat semua A.

SESTA Research & Development

Pasukan ini ditubuhkan sejak bulan Jun 2010. Pasukan ini merupakan sebuah pasukan yang hebat kerana telah memenangi pelbagai anugerah di peringkat antarabangsa sejak ditubuhkan.
Pasukan inovasi SESTA, buat masa sekarang terdiri daripada satu pasukan 3 orang dalam setiap tingkatan.

Majalah S.E.S.T.A

Seperti kebanyakan sekolah, SESTA telah menerbitkan majalah tahunan sendiri, diberi nama S.E.S.T.A (singkatan bagi Sumber Aspirasi Sentuhan Tinta Aspirasi). Istimewanya, majalah ini diterbitkan dengan cetakan warna penuh yang memberikan impak keceriaan kepada majalah ini. Namun, penerbitan majalah ini hanya berjaya diterbitkan sebanyak dua edisi, 2010-2012 (satu edisi penuh 2012) dan 2013, dimana masalah teknikal dan beberapa hal lain yang menggangu menyebabkan edisi-edisi seterusnya tidak berjaya diterbitkan sehingga tahun 2015. Namun, Edisi 2015 berjaya dikeluarkan walaupun diedarkan pada penghujung tahun 2016. 
Kumpulan penggerak majalah sekolah iaitu Sidang Redaksi dikenali sebagai EDISCENT.

ASCENT

ASCENT merupakan pergerakan bagi kelompok bekas pelajar-pelajar (alumni) SESTA yang diakui seluruh warga SESTA amnya. Misi mereka adalah mencipta visi dan melakar harapan untuk generasi SESTA yang seterusnya. Meskipun baru diasaskan, namun mereka sudah mula bergiat dalam aktiviti-aktiviti bagi memperkasa pencapaian sekolah. Antara program mereka adalah Inspirasi ASCENT, program motivasi anjuran mereka.